Covid-19 eis reeds 44 van Bonitas se lede | Netwerk24
Deur Nellie Brand-Jonker 03 Julie 2020 14:54
’n Mediese werker in die waakeenheid van ’n hospitaal. Foto ter illustrasie. Foto: Pedro Vilela/Getty Images
Sowat 23% van hulle is in waakeenhede opgeneem, sê Lee Callakoppen, hoofbeampte van Bonitas.
Bonitas dek meer as 700 000 lewens, wat rofweg 8% van die totale getal mediesefondslede in Suid-Afrika beloop.
Covid-19 het tot dusver 44 van Bonitas se lede geëis.
Callakoppen sê Bonitas het weer sy syfers aangepas om die koste van die koronavirus te probeer raam.
Mediese fondse krap kop oor wat die impak van die pandemie op hul finansies gaan wees weens die onsekerheid oor die uiteindelike omvang daarvan en die uitkringende uitwerking deurdat lede minder eis vir ander toestande en operasies.
Bonitas het, soos ander mediese fondse, op kort termyn ’n daling in die eise vir operasies en behandeling vir minder ernstige toestande beleef. Minder voordele is ook vir oë en tande gebruik.
LEES OOK: Dokters se Covid-pyn: Geen pasiënte
Volgens Callakoppen word verwag dat meer operasies en ’n groter gebruik van voordele later vanjaar en in 2021 ervaar gaan word.
“Dit is moontlik dat eise gaan toeneem wanneer die virus se verspreiding onder beheer gebring en beperkende maatreëls opgehef is.”
Gegewe die groot mate van onsekerheid oor die verspreiding van die koronavirus, word minstens drie scenario’s nog oorweeg, met die laagste aanname ’n infeksiekoers van 0,5% van Bonitas se lede en die hoogste aanname ’n infeksiekoers van 1,5%.
Die middelpunt van 1% word gebruik om ’n vooruitskatting oor eise te doen.
Die grootste koste wat die virus op Bonitas gaan plaas, gaan van Maart tot Oktober ervaar word, sê hy. Die bykomende koste word op R340 miljoen geraam.
Bonitas se data wys tot dusver het lede wat in die hoësorg- of waakeenheid behandel moes word, gemiddeld 13,8 dae in die hospitaal deurbring, waarvan gemiddeld 8,8 dae in die waakeenheid was.
Die pasiënte wat dood is, was tussen 30 en 90 jaar oud, met die meerderheid in die ouderdomsgroep 60 tot 69.
Tot dusver is 22 402 individue vir die virus getoets (24 884 toetse is gedoen; party mense is twee keer getoets). Van hulle is 1 711 positief getoets (7,6% van diegene wat getoets is).
R16 miljoen is vir patologietoetse betaal, wat neerkom op gemiddeld R642 per toets.
Daarvan is R13,3 miljoen uit die risikopoel betaal en R2,7 miljoen uit spaarrekeninge.
Van die mense wat in die hospitaal opgeneem is, het:
41% hoë bloeddruk gehad;
27% diabetes gehad;
23% ’n hartsiekte gehad;
11% was MIV-positief; en
7% ly aan asma.
Meer oor: Bonitas | Mediese Fondse | Koronavirus | Private Hospitale | Private Gesondheidsorg | Gesondheidsorg | Waakeenheid | Covid-19 | Hospitale